Finalitzada la construcció de pous filtrants a la urbanització El Secanet
14 de maig de 2025

L'Ajuntament de Llíria ha finalitzat estos dies les obres de construcció de pous filtrants en quatre vials de la urbanització El Secanet, amb una inversió pròxima als 50.000 euros. Esta actuació s'emmarca dins del pla de millores i condicionament de vials i accessos a diverses zones residencials del terme municipal.

Segons ha explicat la regidora d'Urbanitzacions, Mª Cruz García, la UE-36 “presentava des de feia uns anys diversos embassaments d'aigua en quatre dels seus vials, que s'havien convertit en crònics cada episodi de pluges, la qual cosa no permetia l'accés a vivendes i el pas de transeünts durant alguns dies, ja que, per la naturalesa del sòl, estos grans tolls es mantenien durant setmanes”.

Per això, i mentres no es duga a terme el procés d'urbanització complet d'esta zona residencial, amb la dotació de clavegueram i evacuació d'aigües pluvials, el Consistori ha adoptat una solució transitòria que consistix en la construcció de quatre pous filtrants, un en cada carrer afectat, en la seua part més baixa, amb la finalitat de poder alleujar els cúmuls d'aigua amb major velocitat, per a dirigir la mateixa al subsol fins a zones filtrants.

Mª Cruz García ha assenyalat que per part de l'Ajuntament “s'ha decidit actuar en estos quatre vials per la seua situació, ja que són els que acumulen més aigua en els episodis de pluja, com són els carrers Oriente, Mediterráneo, Saidía i Llissa.

Finalment, l'alcalde de la localitat, Joanma Miguel, ha destacat que amb esta actuació “donem solució a una problemàtica que ens havia traslladat el veïnat de la zona i que estava latent, sobretot en forts episodis de pluja, una iniciativa necessària que ha dut a terme la Regidoria del Cicle de l'Aigua i Urbanitzacions amb la participació veïnal”.